የጠቅላይ ሚኒስትሩ አዲሱ ካቢኔና አደረጃጀት
ማክሰኞ ጥቅምት 6 ቀን 2011 ዓ.ም. በሕዝብ ተወካዮች ምክር ቤት የአስፈጻሚ አካላትን ሥልጣንና ተግባር ለመወሰን የቀረበው ረቂቅ ላይ በስፋት ውይይት ተደርጎ ማብራሪያ ከተሰጠ በኋላ፣ የጠቅላይ ሚኒስትር ዓብይ አህመድ (ዶ/ር) አዲሱ ካቢኔ በሙሉ ድምፅ ይሁንታ አግኝቶ ፀድቋል፡፡ ከዚህ ቀደም የነበሩትን 28 የሚኒስቴር መሥሪያ ቤቶች ወደ 19 በማጠፍና የፕላንና የልማት ኮሚሽንን በማካተት 20 አባላት ያሉት ካቢኔ ተመሥርቷል፡፡ በአገሪቱ ታሪክ ለመጀመርያ ጊዜ አሥር የሴት ሚኒስትሮች (ሃምሳ በመቶ) በአንድ ጊዜ መሾማቸው የአሁኑን ካቢኔ ልዩ አድርጎታል፡፡ ከተሿሚዎቹ መካከል ከአፈ ጉባዔነታቸው መነሳት እንደሚፈልጉ በማስታወቅ በፓርላማው መልቀቂያቸውን ያቀረቡት ወ/ሮ ሙፈሪያት ካሚል የአዲሱ የሰላም ሚኒስትር ሲሆኑ፣ ለአገሪቱ የተለያዩ የደኅንነት ተቋማትና ለፌዴራል ፖሊስ አመራር ይሰጣሉ፡፡ ከእሳቸው በተጨማሪ የቀድሞዋ የኮንስትራክሽን ሚኒስትር ወ/ሮ አይሻ መሐመድ (ኢንጂነር) የመከላከያ ሚኒስትር ሆነዋል፡፡ እነዚህ ሁለት ኃላፊነቶች ከዚህ ቀደም በሴቶች አልተመሩም፡፡ የኢሕአዴግ ጽሕፈት ቤት ኃላፊ የነበሩት ነባሯ የሕወሓት ታጋይ ወ/ሮ ፈትለወርቅ ገብረ እግዚአብሔር የንግድና ኢንዱስትሪ ሚኒስትር ሲሆኑ፣ ከቅርብ ጊዜ ወዲህ በኦሮሚያ ክልል በተለያዩ ኃላፊነቶች ታዋቂነትን ያተረፉት ወ/ሮ አዳነች አቤቤ የገቢዎች ሚኒስትር ሆነዋል፡፡ በምሥሉ ላይ የሚታዩት ከተሿሚዎቹ በከፊል ሲሆኑ፣ በብሩክ አብዱ የተዘጋጀውን ዝርዝር ዘገባ በገጽ 14 ላይ ይመልከቱ፡፡